Djedefre (ook Djedefra en Radjedef) was ’n Egiptiese farao van die 4de Dinastie tydens ’n tydperk bekend as die Ou Ryk. Hy is ook bekend onder sy Hellenistiese naam Ratoises (deur Manetho). Djedefre was die seun en opvolger van Choefoe, die bouer van die Groot Piramide van Giza; dit is nie seker wie sy ma was nie. Hy het die koninklike titel Sa-Rê (“Seun van Ra”) ingevoer en was die eerste farao wat sy cartouchenaam verbind het met dié songod. Djedefre is met sy halfsuster Hetepheres II getroud. Hy het ook ’n ander vrou, Chentetka, gehad by wie hy minstens drie seuns, Setka, Baka en Hernet, en ’n dogter, Neferhetepes, gehad het. Dié kinders word genoem op standbeeldfragmente wat in die geruïneerde tempel naby sy piramide by Aboe Rawasj gevind is. Verskeie standbeeldfragmente van Chentetka is ook in die tempel gevind. Ná onlangse uitgrawings deur ’n Franse span onder Michel Valloggia is die name van nog ’n moontlike seun en dogter, Nikaoedjedefre en Hetepheres, by dié van die ander kinders gevoeg.